钦定古今图书集成/明伦汇编/官常典/第485卷 > 宇文贵
## 钦定古今图书集成/明伦汇编/官常典/第485卷 > 宇文贵

按《周书》本传，“贵字永贵，其先昌黎大棘人也，徙居夏
州。父莫豆干，保定中以贵著勋，追赠柱国大将军、少
傅、夏州刺史、安平郡公。贵母初孕贵，梦有老人抱一
儿授之曰：‘赐尔是子，俾寿且贵’。及生，形类所梦，故以
永贵字之。贵少从师受学，尝辍书叹曰：‘男儿当提剑
汗马以取公侯，何能如先生为博士也’！”正光末，破六
汗拔陵围夏州，刺史源子雍婴城固守，以贵为统军
救之。前后数十战，军中咸服其勇。后送子雍还，贼帅
叱干麒麟、薛崇礼等处处屯聚，出兵邀截。贵每奋击，
辄破之。除武骑常侍。又从子雍讨葛荣，军败奔邺，为
荣所围。贼屡来攻，贵每缒而出战，贼莫敢当其锋。然
凶徒实繁，围久不解。贵乃于地道潜出，北见尔朱荣，
陈贼兵势。荥深纳之。因从荣擒葛荣于滏口，加别将。
又从元天穆平邢杲，转都督。元颢入洛，贵率乡兵从
尔朱荣焚河桥，力战有功，加征卤将军，封《革融》县侯，
邑一千户，除郢州刺史。入为武卫将军、关内大都督。
从魏孝武西迁，进爵化政郡公。大统初，迁右卫将军。
贵善骑射，有将帅才。太祖又以宗室甚亲委之。三年，
进车骑大将军、仪同三司，与独孤信入洛阳。东魏颍
州刺史贺若统据颍川来降，东魏遣其将尧雄、赵育、
是云宝率众二万攻颍。贵自洛阳率步骑二千救之，
军次阳翟。雄等已度马桥，去颍川三十里，东魏行台
任祥又率众四万馀与雄合。诸将咸以彼众我寡，不
可争锋。贵曰：“兵机倚伏，固不可以常理论。古人能以
寡制众者，皆由预睹成败，决必然之策耳。吾虽暗于
成事，然谓进与贺若合势，为计之上者，请为诸军说
之。”尧雄等必以为颍川孤危，势非其敌。又谓：“吾寡弱
独进，若悉力以攻颍，必指掌可破。既陷颍川，便与任
祥军合，同恶相济，为害更甚。吾今屯兵阳翟，便是入
其数内。若贺若一陷，吾辈坐此何为！进据颍川，有城
可守。雄见吾入城，出其不意，进则狐疑，退则不可，然
后与诸军尽力击之，何往不克！愿勿疑也。”遂入颍川。
雄等稍前，贵率千人背北为阵，与雄合战。贵马中流
矢，乃短兵步斗，士众用命，雄大败轻走，赵育于阵降，
获其辎重，俘万馀人，尽放令还任。祥闻雄败，遂不敢
进。寻而仪同怡峰率骑五百赴贵，贵乘胜逼祥，祥退
保宛陵，追及之。会日暝，结阵相持，明旦合战，俘斩甚
多。祥军既败，是云宝亦降。师还，魏文帝在天游园，以
金卮置侯上，命公卿射，中者即以赐之。贵一发而中。
帝笑曰：“由基之妙，正当尔耳。”进侍中、骠骑大将军、开
府仪同三司，历夏、岐二州刺史。十六年，迁中外府左
长史，进位大将军。宕昌王梁弥定为宗人獠甘所逐，
来奔。又有羌酋傍乞铁忽，因梁企定反后，据有渠株
川，拥种类数千家，与渭州民郑五丑扇惑诸羌同反，
凭险置栅者十馀所。太祖令贵与豆卢宁、史宁讨之。
贵等擒斩铁忽及五丑。史宁又别击獠甘，破之，乃纳
弥定。并于渠株川置岷州。朝廷美其功，遂于粟坂立
碑，以纪其绩。魏废帝初，出为岐州刺史。二年，授大都
督、兴西盖等六州诸军事、兴州刺史。先是，兴州氐反，
自贵至州，人情稍定。贵表请于梁州置屯田，数州丰
足。三年，诏贵代尉迟迥镇蜀。时隆州人开府李光赐
反于盐亭，与其党帛玉成寇食堂，谯淹、蒲皓、马术等
攻围隆州。州人李祏亦聚众反，开府张遁举兵应之。
贵乃命开府叱奴兴救隆州，又令开府成亚击祏。及
遁势蹙遂降，执送京师。除都督益潼等八州诸军事、
益州刺史，就加小司徒。先是，蜀人多劫盗，贵乃召任
侠杰健者，署为游军二十四部，令其督捕，由是颇息。
孝闵帝践阼，进位柱国，拜御正中大夫。武成初，与贺
兰祥讨吐谷浑。军还，进封许国公，邑万户，旧爵回封
一子。迁大司空，治小冢宰，历大司徒，迁太保。贵好音
乐，耽奕碁，留连不倦。然好施爱士，时人颇以此称之。
天保之末，使突厥迎皇后。天和二年，还至张掖，薨。赠
太傅，谥曰穆。子善嗣。